TV7 JERUUSALEMMA UUDISED
Meie tänased teemad -
Islamistid planeerivad globaalseid rünnakuid
Iisraeli ja juudi objektide vastu
Iisrael on mures USA suhtumise pärast Egiptusse
ÜRO möönab ebaõiglust Iisraeli suhtes
Süüria rikub pidevalt relvarahulepet
Levib Lõuna-Iisraelis avastatud polioviiruse tüüp
TV7 Jeruusalemma Uudistest - Shalom!
Arutz Sheva teatab peaministri terrorivastase üksuse hoiatusest.
Iisraellasi õhutati vältima reise Siinaile, Jordaaniasse, Marokosse,
Tuneesiasse ja Egiptusse,
ning ka mitmetesse Kesk-Aafrika maadesse ja Türki.
Türgi ohtu kirjeldati võimaliku ja aktuaalsena.
Türgist on viimastel aastatel aeglaselt kuid kindlalt saanud
Iisraeli turistide üks meelisobjekte
seoses Jeruusalemma- Ankara suhete paranemisega.
Juulis reisis 4% kõigist välismaale sõitnud iisraellastest Türki.
Siinai, Tšetšeenia ja Maleesiaga piirduva Lõuna-Tai oht
klassifitseeriti konkreetseks ja ülisuureks.
Egiptusse ja Jordaaniasse reisijaid hoiatati konkreetse
ja massiivse ohu eest.
Peaministri kantselei terrorivastase üksuse sõnumis
õhutati edasi lükkama ka reise Marokosse,
kui need just vältimatud pole.
Üksuse sõnul oleks rünnakute taga tõenäoliselt Hezbollah ja Iraan,
kes tahavad Iisraelile kätte maksta Hezbollah terroristide
ja Iraani tuumateadlaste surmade eest,
mis olevat iisraellaste korraldatud.
Euroopas ja mujal maailmas reisivaid iisraellasi
õhutati ettevaatusele, vältima rahutuid piirkondi
ja pidama sidet Iisraeli saatkondade ja konsulaatidega,
et värskeimat infot saada.
Lisaks soovitati Euroopas ja teistes turvalistes kohtades
viibivail iisraellastel muuta regulaarselt oma teekondi
ja igapäevast tegevust, et vältida piirkonnas tegutsevate terroristide
võimalikke röövimiskatseid.
Arutz Sheva kirjutab,
et USA-Egiptuse suhete võimalik jahenemine
võib omada negatiivset mõju taasalanud rahukõnelustele.
The Wall Street Journaliga rääkinud Iisraeli ametniku sõnul
jõutakse Iisraeli-palestiinlaste rahukõnelustel tulemusteni
üksnes hea õnne korral, kui USA kaugeneb Egiptusest
ja kaotab Saudi Araabia.
Ajalehe Lähis-Ida korrespondendi Charles Lewinsoni sõnul
polnud Iisraeli ametniku märkused mõeldud ähvardusena USA-le,
vaid mõtisklus koostöö tähtsuse üle Iisraeli-Egiptuse armeede vahel.
Koostöö kuulub riikide vahel 1979. a sõlmitud rahuleppe alla.
Iisraellaste meelest on Saudi-Araabial ja Egiptusel olnud
ja on endiselt tähtis roll Iisraeli- palestiinlaste rahukõnelustel,
andes palestiinlastele vajalikku toetust
rahukõnelustele jäämiseks.
Samuti sõltub Iisrael Lewinsoni sõnul Egiptusest,
et rahutul Siinail püsiks õiguskord
ja seal tegutsevad terroristid saaksid peatatud.
Lewinsoni sõnul ei taha Iisrael oma lõunapiiril kaost ja anarhiat.
USA hoiak Egiptuse suhtes on olnud vastuoluline alates juulist,
kui armee tõukas võimult islamistliku presidendi Morsi.
Seni pole Valge Maja Morsit võimuhaarajaks nimetanud,
kuna USA seaduse järgi ei tohi riik, kus armee on võimu haaranud,
saada sõjalist tuge.
Samas on vihjatud,
et USA võib sõjalise toetuse Egiptusele peatada,
kui vägivald ja verevalamine jätkuvad.
Mõne aja eest ütles Obama, et USA kahetseb
ja mõistab karmilt hukka Egiptuse vägivaldsused
ja tühistab seetõttu septembris toimuma pidanud ühisõppused.
Eelmisel nädalal ütles USA kaitseminister,
et USA teeb kõik Egiptuse olukorra stabiliseerimiseks,
kuid USA võime mõjutada olukorra lõpptulemust on piiratud.
The New York Times teatas eelmisel nädalal,
et Iisrael püüab diplomaatilise kampaaniaga aidata
Egiptuse armee toetatud valitsusel säilitada USA ja välisriikide toetust.
Israel Today teatel möönis ÜRO peasekretär Ban Ki-moon,
et ÜRO kohtleb Iisraeli ebaõiglaselt.
Tudengid rääkisid kohtumisel ÜRO peakorteris Jeruusalemmas
Ban Ki-moonile iisraellaste muljest, nagu ÜRO
ja rahvusvaheline kogukond diskrimineeriksid juudiriiki.
Ban Ki-mooni sõnul on Iisraeli ja selle ametnike vastane
automaatne ja ebaõiglane negatiivne hoiak kahetsusväärne.
ÜRO täieõigusliku liikmena
koheldakse Iisraeli siiski alati võrdõiguslikult, ütles ta.
Iisraeli-vastaste resolutsioonide ebaproportsionaalselt suur hulk
tõestab siiski vastupidist.
Arutz Sheva teatel olevat Iisraeli ÜRO saadik Ron Prosor
eelmisel nädalal vihjanud, et Iisraeli kannatus
hakkab Süüria relvarahurikkumiste osas otsa saama.
Süüria rikub pidevalt 1974. a Iisraeliga sõlmitud relvarahulepet.
Prosor kaebas kirjas ÜRO Julgeolekunõukogule
üleeelmisel nädalal Golani Iisraeli-poolsele kõrgustikule
maandunud mürskude pärast.
IKJ vasturünnak hävitas Süüria sõdurite vahiposti.
Prosori teatel ei kavatse Iisrael käed rüpes istuda,
kui Assadi terrorivalitsus pommitab mürskudega Iisraeli kodanikke.
Iisrael on Julgeolekunõukogu korduvalt hoiatanud,
et ei luba selliseid provokatsioone.
Prosor ütles mõne aja eest Julgeolekunõukogule,
et käes on aeg mõista hukka Süüria konflikti levik Iisraeli.
Ta nõudis Julgeolekunõukogult tulistamisele selget hukkamõistu.
Samas võtab Iisrael endiselt vastu haavatud süürlasi.
Kol Israel raadio teatel oli eelmise nädala teisipäevaks
Iisraeli haiglates ravitud üle 140 haavatud süürlast.
Üksnes üleeelmisel nädalal aidati 25 haavatut.
Ynet News kirjutab
Lõuna-Iisraeli veepuhastusjaamast mõne kuu eest leitud polioviirusest.
Avastamise järel on Tervishoiu- ministeerium vaktsineerinud
piirkonna lapsi surnud viirustega, mis peatavad nakatumise,
kuid võimaldavad selle kandmist.
Umbes kuu aja eest selgus, et viirus levib.
Seda leiti ka Kesk-Iisraelist.
Ekspertide ja WHO nõuandel
otsustati alustada riiklikku vaktsinatsioonikampaaniat.
Eelmisel nädalal leiti metsik polioviiruse tüüp
juba ka Põhja-Iisraeli kanalisatsioonijaamast.
Kampaania jätkub ja eelmiseks teisipäevaks
oli vaktsineeritud juba ligi 200 000 9-aastast ja nooremat last.
Need olid meie tänased uudised. Shalom ja kohtumiseni!
Tõlge: Monika Jaaguri